الإدعاء
- حمزة زوبع، في حلقة امبارح من برنامج "مع زوبع" المذاع على قناة "مكملين"، قال: "بيانات البنك الدولي عن مصر، 2013 كان عدد السكان 88.4 مليون. الدخل القومي يعني اللي بتنتجه مصر كله في 2013 كان 269 مليار دولار.. نسبة البطالة حسب البنك الدولي 26.5%.. خد اللي زيها في 2019، عدد السكان بقى 100 مليون.. الدخل القومي المصري 270 مليار، زاد مليار واحد فقط، يعني مصر في 7 سنين زودت إنتاجها بمليار.. والبطالة دلوقتي 32.5%".
– الكلام ده غير صحيح. الدخل القومي المصري زاد 10 مليار دولار سنة 2019 مقارنة بسنة 2013، مش مليار دولار بس زي ما “زوبع” يقول. ونسبة البطالة سنة 2019 كانت 10.76% مش 32.5%، بحسب بيانات البنك الدولي.✅✅
البنك الدولي
– وفق موقع البنك الدولي اللي “زوبع” استشهد به، الدخل القومي المصري سنة 2013 كان 282.119 مليار دولار، بينما ارتفع حوالي 10 مليارات دولار عام 2019 ليصل إلى 292.15 مليار دولار.
– الدخل القومي لمصر مقومًا بالدولار كان وصل إلى 328.4 مليار دولار سنة 2016، لكنه انخفض بشدة بعد تعويم الجنيه ووصل إلى 230.7 مليار دولار سنة 2017، ثم عاد للارتفاع مرة أخرى حتى وصل سنة 2019 إلى 292.15 مليار دولار زي ما ذكرنا. وفي كل الأحوال الأرقام اللي ذكرها “زوبع” خاطئة.✅✅
– نسبة البطالة في مصر، حسب البنك الدولي، عام 2013 كانت 13.15%، مش 26.5% كما يقول “زوبع”، وانخفضت النسبة دي إلى 10.76% عام 2019، مش ارتفعت إلى 32.5%.
– مؤخرًا الجهاز المركزي للتعبئة والإحصاء أعلن إن نسبة البطالة وصلت إلى 9.6% خلال الربع الثاني (أبريل- يونيو) لعام 2020، مقابل 7.7٪ في الربع الأول من عام 2020 بارتفاع قدره 1.9%، وده بسبب أزمة كورونا.
– غالبًا “زوبع”، قصد برقمي 26.5% و32.5% نسبة الفقر في مصر لكنه قال إنها نسبة البطالة. نسبة الفقر سنة 2012 كانت 26.3%، وفي 2017 أصبحت 32.5%، بحسب بيانات البنك الدولي.